section_heading: Dolazak Putina na vlast
paragraph_text: Od spomenutih se ističu Geopolitika multipolarnog svijeta i Četvrta politička teorija. U njima se Dugin bavi novom doktrinom euroazijstva, odnosno euroazijskom geopolitičkom orijentacijom. Ona podrazumijeva napuštanje liberalizma, kao i svih njegovih podvrsta - komunizma i fašizma. Drži kako su sve tri ideologije svanule zorom moderne, te zajedno predstavljaju umjetne ideološke konstrukte ljudi. Svaka od njih, prema njemu, odražava "smrt Boga" (Friedrich Nietzsche), "demistifikaciju svijeta" (Max Weber) i "dokidanje sakralnog". Usto, drži kako one postavljaju čovjeka umjesto Boga, znanost i filozofiju umjesto religije i tradicije, a umjesto "otkrivenja" racionalne, voljne i tehnološke konstrukte. U Poganskom imperijalizmu Julius Evola navodi da i fašizam ima pogrešan korijen, te da se poput zmije nastoji udzići odozdol, jednako kao i komunizam i liberalizam. Evola tu nastavlja: "Iz naših razmatranja proizlazi da se načela moraju braniti, jer su ona apsolutno ista, nalazili se mi u fašističkom ili komunističkom, u anarhističkom ili demokratskom režimu. Izloženu ideju usvojio je i Dugin, te euroazijskoj doktrini dodaje specifičnu metafizičku i religijsku vrijednost, odnosno perenijalnu dimenziju - philosophia perennis. U svojim se brojnim djelima Dugin posvetio "kraju svih kompromisa" (tzv. status quo) radi uspostave teokratskih i praktičkih dimenzija "multipolarnog svijeta".Horvat, 2013., str. 16.